b'\n_START_ARTICLE_\nEl Caco\n_START_SECTION_\nHistoria\n_START_PARAGRAPH_\nYhtyeen perustivat Lillestr\xc3\xb8miss\xc3\xa4 Oslon l\xc3\xa4hist\xc3\xb6ll\xc3\xa4 \xc3\x98yvind Osa, Thomas Fredriksen ja Anders Gjesti vuonna 1998. Jo ennen sit\xc3\xa4 Anders Gjesti ja \xc3\x98yvind Osa esiintyiv\xc3\xa4t usean eri rumpalin ja yhtyenimen alla, kunnes Thomas Fredriksenin liitytty\xc3\xa4 joukkoon muotoutui El Caco. Ensialbumi Viva julkaistiin vuonna 2001 Black Balloon Records -levy-yhti\xc3\xb6lle, kansainv\xc3\xa4lisen jakelun hoiti Music for Nations. Levy sai kehuja l\xc3\xa4hes kaikissa alan julkaisuissa._NEWLINE_Toinen albumi ilmestyi pitk\xc3\xa4n Euroopan-kiertueen j\xc3\xa4lkeen, jonka aikana yhtye opittiin tuntemaan erinomaisena liveb\xc3\xa4ndin\xc3\xa4. Kes\xc3\xa4ll\xc3\xa4 2002 El Caco sulkeutui studioon tuottajansa Daniel Bergstrandin (Meshuggah, In Flames) kanssa \xc3\xa4\xc3\xa4nitt\xc3\xa4m\xc3\xa4\xc3\xa4n toista pitk\xc3\xa4\xc3\xa4 albumiaan. Tuloksena oli vuonna 2003 julkaistu Solid Rest._NEWLINE_Pari seuraavaa vuotta kului kiertueella, kunnes yhtye aloitti 2004 loppupuolella kolmannen albuminsa The Searchin nauhoitukset. Aluksi oli tarkoitus tuottaa albumi itse, mutta he p\xc3\xa4\xc3\xa4tyiv\xc3\xa4t kuitenkin palaamaan yhteisty\xc3\xb6h\xc3\xb6n Daniel Bergstrandin kanssa. Lopputuloksena oli muun muassa vuoden 2005 "Norwegian Alarm Award for best metal album" ("Alarmprisen") ja Norwegian Grammy -ehdokkuus samassa kategoriassa._NEWLINE_Vuonna 2007 julkaistu nelj\xc3\xa4s albumi From Dirt jatkoi edelt\xc3\xa4jiens\xc3\xa4 linjoilla, tuottajana toimi j\xc3\xa4lleen Daniel Bergstrand. Loppuvuodesta 2007 tuli ilmoitus yhtyeen rumpalin Thomas Fredriksenin erosta. Uusi rumpali Fredrik Wallumr\xc3\xb8d (Span, Dog Almighty) liittyi mukaan maaliskuussa 2008. Seuraava levy uudella kokoonpanolla, nimelt\xc3\xa4\xc3\xa4n Heat, julkaistiin 2009._NEWLINE_El Cacon managerina toimii entinen jalkapalloilija Dan Eggen.'